Peruspalveluministeri Annika Saarikon mukaan varmuudella ei voi tietää, silvotaanko tyttöjä myös Suomessa.

Ministerit Annika Saarikko ja Antti Häkkänen vakuuttavat, että Suomessa selvitetään toimia tyttöjen ympärileikkausten estämiseksi.

Yksikään tapaus ei ole edennyt oikeuteen tai johtanut tuomioon, vaikka toimenpide on Suomen laissa kielletty.

Tuoreen raportin mukaan Suomesta lähetetään tyttöjä ulkomaille silvottaviksi.

Oikeusministeri Antti Häkkänen (kok) on huolissaan siitä, että Suomeen saattaa syntyä laittomuuksia kulttuurisilla syillä perusteleva rinnakkaisyhteiskunta. JENNI GÄSTGIVAR

Peruspalveluministeri Annika Saarikko (kesk) sanoo, ettei varmuudella voida tietää, silvotaanko tyttöjen sukupuolielimiä myös Suomessa.

- Minulla ei ole mahdollisuuksia sitä vahvistaa eikä kieltää. Se, että yhtään tapausta ei ole edennyt oikeuteen asti, ei todista sitä, etteikö tätä silti Suomessa olisi tapahtunut, Saarikko kommentoi iltalehdelle maanantaina.

Keskustelu maahanmuuttajataustaisten tyttöjen sukupuolielinten silpomisesta eli ympärileikkauksista nousi laajasti otsikoihin viime viikon lopulla, kun kansalaisjärjestö Fenix Helsinki ry julkisti selvityksensä Suomessa syntyneiden tyttöjen ympärileikkauksesta.

Selvityksen mukaan Suomesta lähetetään maahanmuuttajataustaisia tyttöjä silvottavaksi ulkomaille. Raportissa haastatellut neljä tyttöä vietiin Suomesta ympärileikattavaksi Somaliaan, Egyptiin, Iraniin ja Syyriaan. Raportin mukaan tyttöjä oli vaikea saada haastatteluun edes nimettömänä.

Tyttöjen silpominen on Suomen lain mukaan rangaistava teko samoin kuin tyttöjen lähettäminen ulkomaille silvottavaksi. Raportissa muistutettiin, että oikeuteen asti ei ole päätynyt yhtään tapausta.

Ministeri Saarikko sanoo itsekin ihmetelleensä samaa.

- Minut havahdutti tämän aiheen ympärille se, että meillä ei ole tai ainakaan minun tietooni ei ole tullut yhtään oikeustapausta aiheesta samaan aikaan, kun meidän terveydenhuollon ammattilaiset tietävät, että tätä (silpomista) tapahtuu, ja sen viime perjantaina julkaistu raportti vahvisti selkeästi, Saarikko sanoo.

Erään espoolaisen koulun opettaja sanoi Helsingin Sanomille viime kesänä, että takavuosina heidän koulustaan lähetettiin tyttöjä ulkomaille ympärileikattaviksi.

Mistä se mielestänne kertoo, että esimerkiksi opettajat ovat puhuneet asiasta julkisuudessa, mutta edes rikosilmoitusta ei tehdä?

- Samantyyppisiä kokemuksia vahvistaa kouluterveydenhuolto, ei välttämättä niin, että missä tämä operaatio on tehty, mutta kertovat kohtaavansa heitä, joille tämä hirvittävä toimenpide on tehty.

Eikö heillä ole velvollisuus tehdä rikosilmoitus?

- Tässä on nyt juuri se vaikea kohta.

THL:n ohjelmalle jatkoa?

Saarikko aloitti peruspalveluministerinä heinäkuussa.

- Nostin asian esiin jo loppukesänä. Nykyinen rikoslaki tietenkin kieltää tämänkaltaisen toiminnan, mutta olen miettinyt, onko asia lain tasolla sanottu riittävän selkeästi. Naisten sukupuolielinten silpomiseen liittyvä kriminalisointi kuuluu oikeusministerille. Olen tavannut oikeusministerin (Antti Häkkänen) tämän asian tiimoilta elokuun alussa. Kävimme hyvän keskustelun siitä, että olisiko asiassa syytä tehdä jotain rikosnimikkeen osalta, Saarikko sanoo.

Viime päivien keskustelusta on monelle syntynyt kuva, jonka mukaan suomalaiset viranomaiset ja poliitikot eivät kovin pontevasti silpomisongelmaan puuttuneet.

Saarikon mukaan aivan sellainen ei tilanne ole.

Hän sanoo, että THL:llä on ollut nelivuotinen toimintaohjelma (2013-2016) tyttöjen ja naisten ympärileikkausten ehkäisemiseksi.

- Olen jo aikaisemminkin todennut, että suhtaudun erittäin myönteisesti tämän ohjelman jatkamiseen. Kuulostelen nyt, mitä THL asiasta esittää. Olen ilahtunut siitä, että asiaa on jo neljän vuoden ajan tunnistettu ja tähän on terveydenhuoltojärjestelmässä reagoitu, vaikkei niitä oikeustapauksia olekaan.

- Kouluterveydenhuollon ammattilaiset tunnistavat tämän kysymyksen. Pidän THL:n ohjelman jatkamista hyvänä juuri tästä syystä, koska ennaltaehkäisy on tässä ihan avainasemassa. Ja tietysti tähän kuuluu näiden hirvittävien tekojen tunnistaminen ja naisten auttaminen, oli se (silpominen) sitten tehty Suomessa tai ulkomailla.

Saarikko kertoo myös aikovansa kutsua raportin tehneet Fenix ry:n väen tapaamiseen kanssaan kuullakseen asiasta lisää.

Ehdottomasti saatava rikosvastuuseen

Oikeusministeri Antti Häkkänen (kok) korostaa, että tyttöjen silpomiset ovat täysin tuomittuja rikoksia.

- Ja vieläpä törkeitä sellaisia. Ne ovat pahoinpitelyrikoksia, joissa pitää ehdottomasti saada rikosvastuu toteutumaan.

Häkkäsen mukaan rikosvastuu koskee niin tekijöitä, avunantajia kuin yllyttäjiäkin.

- Heidät on ehdottomasti saatava rikosvastuuseen.

Häkkänen sanoo, että hän on oikeusministerinä todella huolissaan ilmiöistä, jossa suomalaisessa yhteiskunnassa alkaa näkyä piirteitä rinnakkaisyhteiskunnasta, jossa jollain uskonnon, tradition tai kulttuurin perusteella aletaan tehdä täysin laittomia tekoja, kannustamaan niihin tai jotenkin oikeuttamaan niitä.

- Tämä on äärimmäisen vakava paikka, vaikka kyse onkin vielä vähäisestä määrästä. Olemme käyneet tästä ministeri (Saarikon) kanssa alkupalaverin, ja tätä täytyy nyt jatkojalostaa, koska tässä tarvitaan paljon poikkihallinnollista yhteistyötä plus järjestömaailman ja eri uskonnollisten yhdyskuntien vuoropuhelun tiivistämistä, jotta laittomuudet saadaan oikeuden eteen.

Häkkäsen mukaan nyt tarvitaan lastensuojelun, terveydenhuollon, koulutoimen mutta myös poliisien ja syyttäjien yhteistyötä, jotta silpomisrikoksiin syyllistyneet saadaan laaja-alaisesti oikeuden eteen.

- Nämä ovat hyvin monimutkaisia asioita, kun jonkun yhteisön jäsen on uhrina ja vielä nuoressa iässä tällaiseen joutunut. Siihen on hyvin vaikea puuttua. Pelkästään rikoslainsäädäntöä kehittämällä siihen ei pystytä puuttumaan, Häkkänen sanoo.

Eikö esimerkiksi koulun terveydenhoitajan velvollisuutena ole tehdä rikosilmoitus, jos hän havaitsee törkeän pahoinpitelyn (silpomisen) tapahtuneen?

- Kyllä minä pidän perin erikoisena, jos meillä ei tällä hetkellä järjestelmä niin toimi, että nämä eivät jo päädy tavallaan viranomaisten laajempaan tietouteen. Että kyllä tämä on hyvin erikoista, jos minä tämän nyt näin diplomaattisesti sanon.

Yhtään tapausta ei ole päätynyt oikeuteen?

- Juuri näin. Ja juuri tämän takia, kun kyse on kuitenkin törkeistä teoista lähtökohtaisesti ja niistä voi saada vankeutta, vieläpä reilusti, niin tällaisissa tapauksissa tarvitaan ehdottomasti poikkihallinnollista viranomaisyhteistyötä ja meidän ministeriöitten virkamiesten välistä pohdinta siitä, että miten voi olla, että tapauksia ei päädy sitten, että rikosvastuu toteutuu. Paljon suoremmin en asiaa osaa sanoa.

Voiko vetää sen johtopäätöksen, että tällä hetkellä viranomaisyhteistyö ei toimi?

- Meillä on varmasti tässä reilusti petrattavaa. Nyt pitää puuttua ja ehkäistä, ettei ilmiö pääse laajemmin esiintymään.

Pitääkö lakeja muuttaa niin, että asia (silpominen) sanotaan siinä niin kuin se on?

- Lähtökohta on se, että tämä (silpominen) on jo tällä hetkellä täysin rangaistavat teko, pahoinpitelynä rangaistava teko. Nyt täytyy tietysti pohtia ne kaikki keinot rikoslain osalta, että onko vielä jotain tarpeellista tehtävissä, jotta nämä asiat päätyvät rikosvastuun toteuttamisen piiriin.

- Mutta ensisijaisesti tässä tarvitaan, niitä toimenpiteitä viranomaisten ja järjestöjen yhteistyössä, että nämä tapaukset päätyvät ylipäätään tutkintaan ja sitä kautta tuomioistuimeen.